HELSINGIN HOVIOIKEUS	         					
PL 76,  Radanrakentajantie 5	
00521 Helsinki
Puhelin  0103640500, Telefax   0103640512 kirjaamo		               
Sähköpostiosoite  helsinki.ho@om.fi			p.K.vvvv

OIKEUSMINISTERIÖLLE

Viite: Oikeusministeriön lausuntopyyntö 21.9.2005

Asia: Lausunto työryhmämietinnöstä Haagin lastensuojelusopimuksen voimaansaattamisesta (työryhmämietintö 2005:11) ja siihen sisältyvästä ehdotuksesta laiksi Haagin lastensuojelusopimuksen lainsäädännön alaan kuuluvien määräysten voimaansaattamisesta ja sopimuksen soveltamisesta. 

Pyydettynä lausuntona edellä mainitusta työryhmämietinnöstä Helsingin hovioikeus esittää kunnioittaen seuraavan.

Mietinnön tavoitteena on Haagin lastensuojelusopimuksen kansallinen voimaansaattaminen. Haagin lastensuojelusopimuksen lainsäädännön alaan kuuluvien määräysten voimaansaattamista ja sopimuksen soveltamista koskevan lakiehdotuksen säätämisen lisäksi työryhmä on ehdottanut tehtäväksi muutoksia  myös lapsen huollosta ja tapaamisoikeudesta annettuun lakiin sekä lastensuojelulakiin. Esityksen tavoitteena on parantaa lasten suojelua kansainvälisiä liittymiä sisältävissä tilanteissa.  Suomi on allekirjoittanut Haagin lastensuojelusopimuksen muiden jäsenvaltioiden ohella jo 1.4.2003. 

Hovioikeus pitää tärkeänä, että Haagin lastensuojelusopimuksen myötä vanhempainvastuuseen kuuluvista asioista on sovittu myös muiden maiden kuin Euroopan yhteisöjen jäsenvaltioiden välillä. Samoin hovioikeus pitää tärkeänä sopimuksen mukaista sopimusvaltioiden viranomaisten yhteistoimintaa tapaamisoikeutta  koskevissa asioissa ja mahdollisuutta antaa lausunto toisessa sopimusvaltiossa asuvan  tapaavan vanhemman olosuhteista. Lausunto antaa paremmat mahdollisuudet lapsen edun mukaiseen ratkaisuun ja siten osaltaan edistää lastensuojelusopimuksen mukaista tavoitetta parantaa lasten suojelua kansainvälisiä liittymiä sisältävissä tilanteissa.   

Helsingin hovioikeuden osalta työryhmä on mietinnössään ehdottanut, että Helsingin hovioikeus ratkaisisi ensimmäisenä oikeusasteena kysymyksen toisessa sopimusvaltiossa annetun päätöksen tunnustamisesta ja täytäntöönpanokelpoiseksi julistamisesta. Hovioikeuden toimivaltaan kuuluisivat kaikki sopimuksen soveltamisalaan kuuluvat sopimusvaltioissa annetut päätökset. Sopimuksen mukaan vanhempainvastuu kattaa myös lapsen sijoittamisen perhehoitoon tai laitoshuoltoon. 

Hovioikeus pitää mietinnön ehdotusta voimaansaattamislain 8 §:ssä säädetyn hovioikeuden toimivallan osalta kannatettavana ottaen huomioon mietinnössäkin lausuttu perustelu, että Helsingin hovioikeus ratkaisee jo nykyisinkin kysymyksen lapsen huoltoa tai tapaamisoikeutta koskevan päätöksen tunnustamisesta ja täytäntöönpanokelpoiseksi julistamisesta Euroopan Neuvoston sopimuksen sekä lasten huollosta ja tapaamisoikeudesta annetun lain nojalla.  Hovioikeus on näin ollen ollut perinteisesti toimivaltainen käsittelemään edellä mainitut asiat, lukuunottamatta Bryssel II a -asetuksen mukaisia vanhempainvastuuseen kuuluvia asioita, joissa hovioikeus toimii ainoastaan muutoksenhakuasteena.  Sopimuksessa tarkoitettujen päätösten kuuluminen hovioikeuden toimivaltaan on perusteltua myös kyseisiin asioihin tarvittavan erityisosaamisen ylläpitämiseksi, mitä puoltaa hovioikeudessa vuoden 2005 aikana täsmentynyt asioiden keskittäminen sekä rooteli- ja vastuutuomarijärjestelmä kansainvälistä perheoikeutta koskevissa asioissa.

Ehdotuksen mukaan  hovioikeus olisi toimivaltainen silloinkin, kun asia koskee lastensuojelulaissa tarkoitettua tai siihen rinnastuvaa toimenpidettä. Hovioikeus toteaa, että mainittuun asiaryhmään kuuluvat asiat ovat hovioikeudelle uusia, mutta hovioikeus pitää ehdotusta kuitenkin asianmukaisena, koska perusteet toimenpiteiden tunnustamiseen ovat samat.  

Hovioikeus pitää niin ikään kannatettavina ehdotuksen voimaansaattamislain 4 §:n mukaiseen toimivallan siirtopyyntöön liittyviä muutoksenhakusäännöksiä, joista on ehdotettu säädettäväksi lain 7 §:ssä. Muutoksenhakuoikeudelle on siten ehdotuksessa mainituissa tilanteissa katsottava olevan mietinnössä mainitut perusteet, vaikka Bryssel II a -asetuksen 15 artiklan tulkinnan on muutoksenhakuoikeuden osalta katsottava johtavan toiseen johtopäätökseen toimivallan siirtoa koskevissa asioissa. 

Hovioikeus toteaa, että oikeusministeriö on muut Suomea velvoittavat kansainväliset sopimukset ja asetuksetkin huomioon ottaen sopiva toimimaan sopimuksessa tarkoitettuna keskusviranomaisena.  

Hovioikeus pitää tärkeänä, että muun kuin Suomen lain soveltaminen on ehdotuksessa lapsen huollosta ja tapaamisoikeudesta annetun lain muuttamisesta katsottu olevan mahdollista vain poikkeuksellisesti. 

Hovioikeus toivoo, että Suomi tekee varauman ranskan kielen osalta.

Presidentti			Lauri Melander

Kansliapäällikkö		Åsa Holmström

Lausunnon ovat valmistelleet hovioikeudenneuvokset Monika Kuhlefelt ja Marjatta Möller sekä viskaali Hanna Vieruaho